FI Euroopan unionin virallinen lehti C 66/27

Neuvoston asetuksen (EY) N:o 1/2003 27 artiklan 4 kohdan mukainen tiedonanto asiassa COMP/39.143 — Opel

(2007/C 66/11)

1. JOHDANTO

Neuvoston asetuksen (EY) N:o 1/2003 (1) 9 artiklassa säädetään, että jos komissio aikoo tehdä päätöksen, jossa rikkominen määrätään lopetettavaksi, ja kun asianomaiset yritykset esittävät sitoumuksia, joiden tarkoituksena on poistaa komission ennakkoarvioinnissaan niille esittämät huolenaiheet, komissio voi päätöksellään määrätä kyseisten sitoumusten noudattamisen yritystä velvoittavaksi. Päätös voidaan tehdä määräajaksi, ja päätöksessä on todettava, ettei komission jatkotoimille ole enää perusteita. Asetuksen 27 artiklan 4 kohdan mukaan komissio julkaisee tiiviin yhteenvedon asiaan liittyvistä seikoista ja sitoumusten pääkohdat. Asianomaiset osapuolet voivat esittää huomautuksensa komission asettamassa määräajassa.

2. YHTEENVETO ASIASTA

Käsiteltävänä oleva asia liittyy General Motors Europen, jäljempänä GME, riippumattomille korjaamoille antamiin Opel/Vauxhall-merkkisten ajoneuvojen korjausta koskeviin teknisiin tietoihin. Komission tutkimuksessa kävi ilmi, että GME ei ehkä ollut antanut tiettyjä korjausta koskevia teknisiä tietoja komission asetuksessa (EY) N:o 1400/2002 (2) säädetyn siirtymäkauden loputtua. Lisäksi komission pannessa vireille tutkimusta GME ei ollut komission ennakkoarvioinnin mukaan vieläkään ottanut käyttöön tehokasta järjestelmää, jonka avulla riippumattomat korjaamot voivat saada Opel/Vauxhall-merkkisten ajoneuvojen korjausta koskevia eriteltyjä teknisiä tietoja. Vaikka GME paransi teknisten tietojen saatavuutta komission tutkimuksen aikana, riippumattomien korjaamoiden saatavissa olevat tiedot eivät vieläkään näyttäneet olevan täydellisiä.

Joulukuussa 2006 komissio aloitti menettelyn ja toimitti GMElle ennakkoarvioinnin. Arviointi sisälsi alustavan kannan, jonka mukaan sopimusten, jotka GME oli tehnyt myynnin jälkeisiä palveluita tarjoavien kumppaneidensa kanssa, epäiltiin olevan Euroopan yhteisön perustamissopimuksen 81 artiklan 1 kohdan vastaisia.

GMEn huolto- ja varaosajakelusopimuksissa edellytetään, että sen omien valtuutettujen korjaamoiden verkostot hoitavat täyden palvelun merkkikohtaisen korjauspalvelun, ja että sellaisten yritysten, jotka haluavat tarjota erilaisia ja/tai kohdennetumpia palveluita, sekä varaosien myyntiä harjoittavien itsenäisten tukkumyyjien on lopetettava toimintansa. Komissio oli huolissaan siitä, että kyseisistä sopimuksista johtuvat mahdolliset kielteiset vaikutukset voisivat vahvistua, koska GME ei antanut itsenäisille korjaamoille riittäviä teknisiä tietoja. Komission ennakkoarvioinnin perusteella kyseinen käytäntö on voinut edesauttaa itsenäisten korjaamoiden markkina-aseman heikentymistä, mikä olisi voinut johtaa varaosien myyntiä harjoittavien itsenäisten tukkumyyjien markkinoiden pienentymiseen ja se olisi voinut aiheuttaa huomattavaa vahinkoa kuluttajille, sillä varaosien valikoima olisi vähentynyt merkittävästi, korjaamopalveluiden hinnat olisivat nousseet, korjaamoiden määrä olisi vähentynyt, turvallisuuteen liittyvät kysymykset olisivat nousseet esille ja mahdollisuutta käyttää innovatiivisia korjaamoita ei olisi.

Lisäksi se, että GME ei väitetysti antanut riippumattomille korjaamoille tarvittavia teknisiä tietoja, näyttää estävän asetuksella (EY) N:o 1400/2002 myönnetyn poikkeuksen soveltamisen myynnin jälkeisiä palveluja tarjoavien kumppaneiden kanssa tehtyihin sopimuksiin, sillä kyseisen asetuksen 4 artiklan 2 kohdan mukaisesti myönnettyä poikkeusta ei sovelleta, kun moottoriajoneuvojen toimittaja kieltäytyy antamasta riippumattomille toimijoille kyseisten moottoriajoneuvojen korjauksen ja huollon edellyttämiä teknisiä tietoja, vianmääritys- ja muita laitteita, työkaluja, mukaan lukien tarvittavat tietokoneohjelmat.

Komission alustava kanta oli se, että korjausta koskevien teknisten tietojen puuttumisen takia GMEn ja Opel/Vauxhallin valtuutettujen korjaamoiden välisiin sopimuksiin ei todennäköisesti sovelleta 81 artiklan 3 kohtaa. Tehokkuuden lisääntyminen, joka on odotettavissa valtuutettujen korjaamoiden verkoston toiminnan vuoksi, ei näytä korvaavan merkittäviä kielteisiä kilpailuvaikutuksia, jotka johtuvat riippumattomille toimijoille annetuista riittämättömistä merkkikohtaisista korjausta koskevista teknisistä tiedoista. Se ei myöskään korvaa tästä johtuvaa Opel/Vauxhallin valtuutetun korjaamoverkoston saamaa suojaa riippumattomien korjaamoiden aiheuttamalta kilpailupaineelta.

3. TARJOTTUJEN SITOUMUSTEN PÄÄSISÄLTÖ

GME on tarjonnut komissiolle sitoumuksia ennakkoarvioinnissa esitettyjen kilpailuongelmien ratkaisemiseksi. Se ehdottaa, että kyseiset sitoumukset pysyisivät voimassa 31. toukokuuta 2010 saakka. Sitoumusten pääkohdat esitetään seuraavassa lyhyesti ja ne julkaistaan englanninkielellä kilpailun pääosaston verkkosivuilla osoitteessa: http://ec.europa.eu/comm/competition/index_en.html.

3.1 Annettavat tekniset tiedot

Annettavia tietoja koskevana periaatteena on, että riippumattomat ja valtuutetut korjaamot ovat tasa-arvoisessa asemassa. GME varmistaa näin ollen, että kaikki sen Opel/Vauxhall -moottoriajoneuvojen korjauksen ja huollon edellyttämät tekniset tiedot, työkalut, laitteet, tietokoneohjelmat ja koulutus, jotka GME antaa tai sen puolesta annetaan kaikissa jäsenvaltioissa oleville valtuutetuille korjaamoille, on myös riippumattomien korjaamoiden saatavilla.

Asetuksen (EY) N:o 1400/2002 4 artiklan 2 kohdassa tarkoitetut tekniset tiedot sisältävät kaikki Opel/Vauxhall -moottoriajoneuvojen korjausta ja huoltoa varten valtuutetuille korjaamoille annetut tiedot. Teknisistä tietoja ovat muun muassa sähköisissä moottorin ohjausyksiköissä GMEn suosittelemien asetusten käyttöönottamiseksi tarvittavat tietokoneohjelmat, virhekoodit ja muut parametrit ja päivitykset, ajoneuvojen tunnistamismenetelmät, varaosaluettelot, tiettyä mallia tai erää koskevat käytännön työssä saadut ongelmien ratkaisumallit, ilmoitukset palautuspyynnöistä ja myynnistä poistamisesta sekä ilmoitukset korjauksista, joita voidaan tehdä veloituksetta valtuutetuissa korjaamoissa.

Työkalujen saatavuus tarkoittaa mahdollisuutta käyttää sähköisiä vianmääritys- ja muita laitteita, tietokoneohjelmia, mukaan lukien niiden säännölliset päivitykset, ja kyseisten työkalujen myynnin jälkeisiä palveluita.

Asetuksen johdanto-osan 26 kappaleen mukaisesti GME ei ole velvollinen antamaan riippumattomille korjaamoille sellaista teknistä tietoa, jonka avulla kolmannet osapuolet voisivat ohittaa tai purkaa ajoneuvoihin asennetut murtohälyttimet ja/tai kalibroida uudelleen (3) sähköisiä laitteita tai tehdä muutoksia ajoneuvojen nopeutta tai suorituskykyä rajoittaviin laitteisiin. GME sitoutuu kuitenkin antamaan riippumattomille korjaamoille rajoittamattoman mahdollisuuden käyttää kyseisiä tietoja edellyttäen, että niillä on GMEn koulutustodistus (4). Koulutustodistus annetaan riippumattomille korjaamoille heti, kun korjaajat ovat käyneet läpi koulutuksen.

Jos GME myöhemmin perustelee kieltäytymistä teknisten tietojen antamisesta riippumattomille korjaamoille vetoamalla johdanto-osan 26 kappaleessa tarkoitettuun poikkeukseen, sen on sitouduttava varmistamaan, että tiedot rajoittuvat johdanto-osan 26 kappaleessa kuvatun suojan antamiseksi tarvittaviin tietoihin. Sen on varmistettava myös, että tietojen puute ei estä riippumattomia korjaamoita harjoittamasta muita kuin johdanto-osan 26 kappaleessa mainittuja toimia, mukaan luettuina sähköisiä moottorin ohjausyksiköitä, turvatyynyjä, turvavöiden esikiristimiä ja keskuslukitusjärjestelmiä koskevat korjaukset.

3.2 Tietojen julkistaminen

Asetuksen 4 artiklan 2 kohdassa säädetään, että tekniset tiedot on annettava oikeassa suhteessa riippumattoman korjaamon tarpeisiin. Tämä tarkoittaa sekä tietojen eriyttämistä että hinnoittelua, jossa otetaan huomioon miten paljon riippumattomat korjaamot käyttävät tietoja.

GME vie verkkosivuille kaikki tekniset tiedot, jotka koskevat vuoden 1996 jälkeisiä ajoneuvomalleja ja se varmistaa, että kaikki päivitetyt tekniset tiedot löytyvät aina kyseiseltä sivustolta tai myöhemmin toteutetuilta vastaavilta verkkosivuilta. Lisäksi GME varmistaa aina, että sivusto on helposti löydettävissä ja se toimii yhtä tehokkaasti kuin tietolähteet, joiden kautta Opel/Vauxhallin valtuutetut korjaamot saavat teknisiä tietoja. Kun GME tai GMEn puolesta toimiva yritys antaa teknisiä tietoja valtuutetuille korjaamoille erityisesti jollakin EU-kielellä, GME varmistaa, että kyseinen kieliversio viedään verkkosivuille viipymättä.

Sähköisten varaosien luettelo ei tällä hetkellä ole verkkosivuilla, mutta GMEn katsotaan noudattavan sitoumuksiaan, jos kyseinen luettelo viedään verkkosivuille 31. joulukuuta 2007 mennessä. Lyhyen aikavälin ratkaisuna luettelo on saatavissa GMEn puhelinpalvelukeskuksesta, joka toimittaa viipymättä pyydetyt sivut faksilla riippumattomille korjaamoille kaikilla niillä kielillä, joilla luettelo on valtuutettujen korjaamoiden saatavissa. Tämä palvelu maksaa 1 euroa sivulta (sekä 3,9 prosentin käsittelykulut) ja paikallispuhelumaksun.

GME vie verkkosivuille kaikki sellaiset johdotuskaaviot, jotka on laadittu digitaalimuodossa tai muutettu digitaalimuotoon Opel/Vauxhallin EU:ssa olevien valtuutettujen korjaamoiden käyttöä varten. Muut ei-digitaalimuotoiset kaaviot, jotka koskevat tiettyjä 1. tammikuuta 1997 jälkeen myyntiin asetettuja ajoneuvomalleja (5) ovat riippumattomien korjaamoiden saatavissa GMEn puhelinpalvelukeskuksesta. Puhelinpalvelukeskukset toimivat kaikilla halutuilla kielillä suoran tai välillisen syrjinnän välttämiseksi riippumattomien korjaamoiden ja Opel/Vauxhallin valtuutettujen korjaamoiden välillä. Ehdot, joilla valtuutetut korjaamot saavat johdotuskaaviot käyttöönsä, otetaan huomioon. Johdotuskaaviot toimitetaan viipymättä faksilla ja niitä on juuri se määrä, jonka riippumattomat korjaamot keskimäärin tarvitsevat korjausten suorittamiseksi. Johdotuskaaviot annetaan samoilla ehdoilla kuin Opel/Vauxhallin valtuutetuille korjaamoille. GME sitoutuu säilyttämään kyseisiin ei-digitaalisiin johdotuskaavioihin tällä hetkellä sovellettavat ehdot sitoumusten voimassaolon ajan.

Verkkosivujen käyttömaksun GME jakaa siten, että se on 4 EUR tunnilta, 30 EUR päivältä, 100 EUR viikolta, 300 EUR kuukaudelta ja 3 700 EUR vuodelta. Rekisteröityminen verkkosivuille maksaa 15 euron kertamaksun sekä 3,9 prosentin käsittelykulut. Tech1/Tech2 SWDL (Diagnostic Tester Software Download) –ohjelma on saatavissa maksamalla verkkosivujen vuosimaksu tai erillinen 100 EUR kuukausimaksu. GME sitoutuu säilyttämään kyseisen käyttömaksun eikä aio nostaa maksua EU:n keskimääräistä inflaatioprosenttia enemmän.

3.3 Vähimmäisvaatimusperiaate

GMEn sitoumukset eivät rajoita soveltamasta mitään yhteisön tai kansallisen lainsäädännön nykyistä tai tulevaa vaatimusta, jolla mahdollisesti laajennetaan GMEn riippumattomille toimijoille antamia teknisiä tietoja ja/tai jolla tarjotaan soveltuvampia tapoja kyseisten tietojen antamiseen.

3.4 Riitojen ratkaisu

GME nimittää asiamiehen käsittelemään riippumattomien korjaamoiden tekemiä teknisten tietojen saatavuutta koskevia valituksia. GMEn asiamies antaa riippumattomalle korjaamolle vastauksen kolmen viikon kuluessa valituksen vastaanottamisesta. Jos valituksen tekijä ei hyväksy GMEn vastausta, GME sitoutuu hyväksymään välimiesmenettelyn teknisten tietojen antamista koskevien riitojen ratkaisemiseksi. Kyseisessä välimiesmenettelyssä riidan osapuolet voivat nimittää yhden asiantuntijan, ja ne voivat yhdessä sopia kolmannen asiantuntijan nimittämisestä.

Välimiesmenettely suoritetaan siinä jäsenvaltiossa, jossa valituksen tekijän kotipaikka sijaitsee. Välimiesmenettelyn kielenä on sen maan kieli, jossa välimiesoikeus sijaitsee. Sovittelu ei rajoita oikeutta pyytää asian käsittelyä toimivaltaisessa kansallisessa tuomioistuimessa.

4. HUOMAUTUSPYYNTÖ

Jollei markkinatestien tuloksista muuta johdu, komissio aikoo tehdä asetuksen (EY) N:o 1/2003 9 artiklan 1 kohdan mukaisen päätöksen, jossa edellä tiivistetyt ja kilpailun pääosaston verkkosivuilla (6) lyhentämättöminä esitetyt sitoumukset todetaan sitoviksi. Asetuksen (EY) N:o 1/2003 27 artiklan 4 kohdan mukaisesti komissio kehottaa asianomaisia kolmansia osapuolia esittämään huomautuksensa ehdotetuista sitoumuksista. Huomausten on oltava komissiolla kuukauden kuluessa tämän ilmoituksen julkaisupäivästä. Huomautukset voidaan lähettää komissiolle sähköpostilla osoitteeseen comp-infotech@ec.europa.eu, faksitse numeroon (32-2) 296 29 11 tai postitse viitteellä COMP/39.143 — Opel seuraavaan osoitteeseen:

European Commission Directorate-General for Competition Antitrust Registry J-70 B-1049 Brussels

Tämän tiedonannon julkaisemisen johdosta esitetyistä huomautuksista saattaa menettelyn myöhemmissä vaiheissa olla tarpeellista tai aiheellista toimittaa kooste sitoumuksia tarjonneille osapuolille. Siksi pyydämme Teitä ystävällisesti mainitsemaan, mikäli huomautukset sisältävät luottamuksellista tietoa tai yrityssalaisuuksia. Perustellut pyynnöt otetaan huomioon.

(1) EYVL L 1, 4.1.2003, s. 1.

(2) EYVL L 203, 1.8.2002, s. 30.

(3) Eli muuttaa sähköisen moottorin ohjausyksikön alkuperäisiä asetuksia tavalla, jota GME ei suosittele.

(4) Koulutustodistuksen hinta on sama valtuutetuille ja riippumattomille korjaamoille ja GME sitoutuu pitämään sen samalla tasolla sitoumusten voimassaolon ajan. Koulutus koostuu kahdesta ohjaajajohtoisesta koulutuspäivästä (hinta 115–230 EUR päivässä riippuen kansallisista markkinoista) ja yhdestä päivästä tietokonepohjaista Tech2-koulutusta (hinta 30–50 EUR päivässä myöskin kansallisista markkinoista riippuen). Koulutuksen järjestää GM Academy.

(5) Kyseisistä malleista ainoastaan kaksi (Agila ja Movano) on yhä tuotannossa ja kummankin osalta verkkosivuilla on niiden vuodesta 2002 myyntiin tulleita versioita koskevat johdotuskaaviot. Arena (tuotanto lopetettu 1999 ja Sintra (tuotanto lopetettu 2001) ovat ainoat mallit, joiden johdotuskaaviot on saatavissa ainoastaan GMEn puhelinpalvelukeskuksesta. Muiden mallien osalta verkkosivuilla on vuodesta 2002 (Astra-G, Frontera-B, Zafira-A) tai vuodesta 2003 (Speedster) myyntiin tulleiden versioiden johdotuskaaviot.

(6) http://ec.europa.eu/comm/competition/index_en.html